ΓΡΑΠΤΗ ΕΡΩΤΗΣΗ E-2594/98

υποβολή: Nikitas Kaklamanis (UPE) προς την Επιτροπή

(1 Σεπτεμβρίου 1998)

Θέμα: Μόλυνση από τσιμεντόσκονη στην Εύβοια

Οι κάτοικοι της Χαλκίδας (στην Εύβοια) εκφράζουν με κάθε τρόπο την αγανάκτησή τους για την περιβαλλοντική μόλυνση που προκαλεί η τσιμεντοβιομηχανία "ΤΣΙΜΕΝΤΑ ΧΑΛΚΙΔΟΣ".

Η εταιρεία αυτή αρνείται να εφαρμόσει μέτρα προστασίας του περιβάλλοντος, με αποτέλεσμα να προκαλείται βλάβη στην υγεία των κατοίκων της Χαλκίδας και της ευρύτερης περιοχής, και πρωτοφανής καταστροφή του ευαίσθητου περιβάλλοντός της.

Η εταιρεία "ΤΣΙΜΕΝΤΑ ΧΑΛΚΙΔΟΣ" πωλήθηκε πριν λίγα χρόνια, και δύο από τους κύριους στόχους της πώλησης ήταν η αύξηση της απασχόλησης και η προστασία του περιβάλλοντος και της υγείας των κατοίκων. Ενώ το 1991 ο αριθμός των εργαζομένων ήταν 1150, σήμερα έχει μειωθεί στο μισό, την ίδια στιγμή που δεν έχουν εκσυγχρονισθεί τα φίλτρα και δεν έχουν ικανοποιηθεί οι περιβαλλοντικοί όροι, σύμφωνα με τα διεθνή πρότυπα.

Θα ήθελα να πληροφορηθώ από την Ευρωπαϊκή Επιτροπή πώς σκέπτεται να αντιδράσει ώστε να αναγκασθεί η εταιρεία να υλοποιήσει τις αναληφθείσες δεσμεύσεις της για την ικανοποίηση των περιβαλλοντικών όρων.

Απάντηση της κας Bjerregaard εξ ονόματος της Επιτροπής

(30 Σεπτεμβρίου 1998)

Οι εγκαταστάσεις παραγωγής τσιμέντου εμπίπτουν στο πεδίο εφαρμογής της οδηγίας 84/360/ΕΟΚ του Συμβουλίου σχετικά με την καταπολέμηση της ατμοσφαιρικής ρύπανσης από βιομηχανικές εγκαταστάσεις(1). Σύμφωνα με την εν λόγω οδηγία, τα κράτη μέλη οφείλουν να λαμβάνουν τα απαραίτητα μέτρα ώστε να εξασφαλίζουν ότι η εκμετάλλευση αυτών των εγκαταστάσεων υπόκειται σε εκ των προτέρων χορήγηση αδείας από τις αρχές. Η άδεια χορηγείται μόνον εφόσον οι αρχές διαπιστώσουν ότι έχουν ληφθεί όλα τα κατάλληλα προληπτικά μέτρα κατά της ατμοσφαιρικής ρύπανσης, συμπεριλαμβανομένης της χρησιμοποίησης της βέλτιστης διαθέσιμης τεχνολογίας, υπό τον όρο ότι η εφαρμογή τέτοιων μέτρων δεν συνεπάγεται υπερβολικό κόστος, και ότι η εκμετάλλευση της εγκατάστασης δεν θα προκαλέσει σημαντική ατμοσφαιρική ρύπανση. Τα κράτη μέλη εφαρμόζουν επίσης πολιτικές και στρατηγικές, που περιλαμβάνουν τα κατάλληλα μέτρα, για να προσαρμοστούν οι υφιστάμενες εγκαταστάσεις στη βέλτιστη διαθέσιμη τεχνολογία. Η οδηγία, ωστόσο, δεν καθορίζει οριακές τιμές εκπομπών για ρυπαντικές ουσίες.

Οι εγκαταστάσεις παραγωγής κλίνκερ (τσιμέντου) σε περιστροφικούς κλιβάνους, με ημερήσια δυναμικότητα παραγωγής άνω των 500 τόννων, ή ασβέστου σε περιστροφικούς κλιβάνους, με ημερήσια παραγωγική δυναμικότητα άνω των 50 τόννων, ή σε άλλου είδους κλιβάνους, με ημερήσια παραγωγική δυναμικότητα άνω των 50 τόννων, εμπίπτουν στο πεδίο εφαρμογής της οδηγίας 96/61/ΕΚ του Συμβουλίου σχετικά με την ολοκληρωμένη πρόληψη και έλεγχο της ρύπανσης(2). Η εν λόγω οδηγία θα τεθεί σε εφαρμογή έως τα τέλη Οκτωβρίου 1999. Η άδεια που πρόκειται να εκδίδεται για τέτοιες εγκαταστάσεις πρέπει να περιλαμβάνει οριακές τιμές εκπομπής για τις ρυπαντικές ουσίες, βάσει των βέλτιστων διαθέσιμων τεχνικών. Οι υφιστάμενες εγκαταστάσεις πρέπει να συμμορφωθούν με τις απαιτήσεις της οδηγίας το πολύ οκτώ έτη από την ημερομηνία έναρξης εφαρμογής της οδηγίας.

Οι πληροφορίες που παρέχονται από το Αξιότιμο Μέλος δεν είναι επαρκείς προκειμένου να συναχθεί ότι υφίσταται ή δεν υφίσταται παράβαση της κοινοτικής νομοθεσίας. Ως εκ τούτου, η Επιτροπή θα αποστείλει επιστολή στις ελληνικές αρχές, ζητώντας συμπληρωματικές πληροφορίες.

(1) ΕΕ L 188 της 16.7.1984.

(2) ΕΕ L 257 της 10.10.1996.